Щом искаме да се заемем с поддръжката на интериора, трябва да се запознаем с особеностите на материята и процедурата, която се следва спрямо вида ѝ.
Преди да се пристъпи към почистване на кожения салон, първото нещо е да разберем какъв е видът на кожата – естествена, изкуствена, напа или перфорирана. Това предопределя и по-нататъшните ни действия.
Първата стъпка е еднаква за всички: трябва да се мине цялото купе с прахосмукачка, за да се оберат по-едрите частици от седалките, като същевременно се внимава да не се надраска кожата.
След това идва ред на употребата на почистващ препарат. Изключително важно е какъв вид ще изберем – съставът в продукта на различните марки и видове варират значително. В ръководството на автомобила, издадено от производителя, би трябвало да откриете препоръки, ако, разбира се, кожата е фабрична.
Източник на изображение: Canva
Желателно е да се използва почистващ препарат, който е специално предназначен за кожени седалки. Той трябва да се нанесе върху повърхността с помощта на микрофибърна кърпа. Повечето специалисти препоръчват препаратът да се напръска върху кърпата и така да се мине върху тапицерията.
За дълбоко почистване на вашия кожен салон може да се пръска и директно върху седалките, като посредством четка с мек косъм се отстрани мръсотията от повърхността. Това обаче не важи за перфорираната кожа.
След почистване с препарат за кожа е необходимо да отново да забършем с чиста и суха микрофибърна кърпа. Но процесът на поддръжка не приключва с това.
След почистването идва време за освежаване на материята на седалките. За целта е необходим качествен балсам за кожа, който е на водна основа, съответно има неутрално pH.
Препоръчва се да се провери съдържанието на препарата за петролни дестилати, силикони или восъци. Целта на балсама е да върне блясъка на кожата и да я възстанови след напуквания. Важно е продуктът да се нанася равномерно и да не оставя мазни петна.